Paqui Bartual insisteix a agilitar les obres del CEIP Ramón y Cajal per a garantir l'inici de curs
31 de agost de 2023

Les obres de millora del CEIP Ramón y Cajal de Xirivella avancen amb l'objectiu que el centre estiga llest per a l'inici del curs escolar, el pròxim dia 11. L'alcaldessa, Paqui Bartual, i la regidora d'Educació, Rosa Rausell, han visitat aquest dijous les obres per a comprovar de primera mà l'estat d'estes: “el projecte portava molt de retard i perillava l'inici de curs, però en estos mesos que estem en el govern estem fent tot el possible per a agilitar els treballs i garantir l'obertura de portes”.

Els treballs, que estan inclosos dins del Pla Edificant, suposen una important millora de les instal·lacions, de la seguretat i l'accessibilitat del centre, a més s'ha condicionat el nou aula per a alumnat de 2 anys que s'afig a l'oferta educativa del col·legi. L'alcaldessa recalca que la Conselleria havia concedit este nova aula fa uns mesos, però “ningú havia contemplat la seua adequació i vam haver d'actuar ràpid perquè poguera estar preparada este curs”. Les obres, que s'han accelerat en els últims mesos, continuaran una vegada iniciat el curs, hauran de conviure per un temps amb el dia a dia de la comunitat educativa.

Els treballs s'estan duent a terme tant en l'edifici de Primària com en el d'Infantil. En tots dos es millorarà l'accessibilitat amb la instal·lació d'ascensors i l'adequació de les rampes. També es reforçarà la seguretat amb la construcció d'escales d'evacuació i un quarto de grup d'incendis, i la instal·lació d'un sistema de detecció d'intrusió i un altre de protecció contra incendis. A més, s'han millorat les instal·lacions amb el canvi de fusteries i vidres exteriors, la reforma de condícies, la millora de la instal·lació de calefacció, gas i l'escomesa d'aigua, la reforma de les arquetes de la xarxa de sanejament, la substitució de l'enllumenat i l'adequació de la instal·lació elèctrica i dels quartos de calderes.